વિદેશી હૂંડિયામણનો ખર્ચ નિયંત્રણમાં રાખવા માટે ભારત સરકારે સોનાની આયાત પર ઇમ્પોર્ટ ડયૂટી લગાડી દીધી છે. તેને પરિણામે સોનાની દાણચોરી વધી રહી છે. ગુજરાતમાં દરિયાકાંઠો મોટો હોવાથી ગુજરાતમાંથી સ્મગલિંગ કરવાના કેસ વધ્યા છે. છતાંય ભારતમાંથી જ્વેલરીની નિકાસ છેલ્લા થોડા વર્ષમાં વધી રહી છે. ૨૦૧૧-૧૨માં દાગીનાની નિકાસમાં ૧૧ ટકાના થયેલા વધારા સામે ૨૦૧૨-૧૩માં ૩૬ ટકાનો વધારો થયો છે. આ જ રીતે ૨૦૧૩-૧૪ની સાલમાં આ વધારો ૨૨ ટકાનો જ રહ્યો છે. સોનાની આયાત પરના અંકુશને કારણે આ ઘટાડો થયો હોવાનું માનવામાં આવે છે. ડૉલરના મૂલ્યમા નિકાસ છ અબજ ડૉલરની થઈ છે. આયાતી સોનાનો સીમિત પ્રમાણમાં ભારતના બજારમાં વપરાશ થાય તે માટે રિઝર્વ બૅન્કે લાગુ કરેલો ૮૦ ઃ ૨૦નો નિયમ થોડા દિવસ પૂર્વે જ હળવો કરી દેવાયો છે.